## Emergències destina 416.000 euros a reforçar les policies locals i entitats de protecció civil de 49 municipis de València afectats per la riuada

*** Al voltant de 140.000 euros s’assignen a les comunicacions mòbils d’emergència de localitats damnificades per les inundacions del 29 d’octubre de 2024
* Valderrama destaca el compromís de la Generalitat amb la millora de la capacitat operativa de la Policia Local i el suport a la labor del voluntariat de Protecció Civil**

La Conselleria d’Emergències i Interior ha destinat un total de 415.918 euros a reforçar els mitjans i l’equipament de les policies locals i les entitats de protecció civil de 49 municipis de la província de València afectats per la riuada del 29 d’octubre de 2024.

Així ho ha destacat el conseller d’Emergències i Interior, Juan Carlos Valderrama, durant una visita a la Policia Local d’Albal, que ha rebut 24.845 euros per a l’adquisició d’equipament en la convocatòria d’ajudes dirigida a ajuntaments de municipis d’un màxim de 75.000 habitants. El titular d’Emergències ha estat acompanyat en la seua visita per l’alcalde de la localitat, José Miguel Ferris.

Juan Carlos Valderrama ha destacat el compromís de la Generalitat amb la millora de la capacitat operativa de la Policia Local i el suport a la labor del voluntariat de Protecció Civil, i ha remarcat de manera especial l’atenció a les necessitats dels municipis de la província de València damnificats per les inundacions.

El conseller ha subratllat que estes localitats concentren el 63 % de la suma d’ajudes concedides a la província de València i quasi el 40 % de les distribuïdes en el conjunt de la Comunitat, del total assignat per a dotar de mitjans materials les policies locals de municipis d’un màxim de 75.000 habitants i per a finançar gastos d’equipament i assegurances de les agrupacions locals i associacions o entitats col·laboradores de voluntariat de protecció civil.

Valderrama ha explicat que les ajudes concedides enguany han permés destinar 139.671 euros a l’adquisició d’emissores de la Xarxa de Comunicacions Mòbils Digitals d’Emergències i Seguretat (Comdes) de localitats damnificades per la dana en la província de València, que també han rebut globalment 108.039 euros per a equipament i assegurances de les agrupacions i associacions de protecció civil, 160.866 euros per a finançar jupetins antibales i 7.342 euros per a la compra de tauletes electròniques destinades a vehicles policials.

En el conjunt de la província de València, s’han distribuït 659.727 euros en ajudes a 104 localitats. D’esta suma de diners, 445.786 euros han anat dirigits a sufragar mitjans tècnics i materials de les policies locals i 213.941 euros s’han entregat per a finançar equipament i assegurances del personal voluntari d’agrupacions locals de protecció civil i associacions o entitats col·laboradores en esta matèria.

El conseller ha remarcat que les ajudes d’enguany s’han incrementat de manera significativa respecte a la dotació econòmica de 2024, la qual cosa ha permés no només cobrir totes les peticions que han realitzat els municipis, sinó també elevar les quanties concedides. Este augment del pressupost per a 2025 ha possibilitat, a més, la creació d’una línia de subvencions per a la renovació tecnològica d’equipament policial a través de l’ús de tauletes electròniques.

“Invertir en seguretat és invertir en benestar i assegurar la qualitat de vida dels ciutadans”, ha assenyalat.

Fecha: 16/12/2025